ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สจ.32/2565เรื่อง การจัดสรรกระแสรายรับตามโครงการแปลงสินทรัพย์เป็นหลักทรัพย์ และการรายงานการโอนสินทรัพย์และ ผลประโยชน์คงเหลือของนิติบุคคลเฉพาะกิจ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_อาศัยอํานาจตามความในข้อ 3(5) แห่งประกาศคณะกรรมการกํากับหลักทรัพย์และตลาดหลักทรัพย์ ที่ กจ. 7/2552 เรื่อง หลักเกณฑ์ เงื่อนไข และวิธีการในการอนุมัติโครงการแปลงสินทรัพย์เป็นหลักทรัพย์ ลงวันที่ 13 มีนาคม พ.ศ. 2552 ข้อ 6 ประกอบภาคผนวก 2 ส่วนที่ 5 หุ้นกู้เพื่อการแปลงสินทรัพย์เป็นหลักทรัพย์ ในข้อ 10(2) แห่งประกาศคณะกรรมการกํากับตลาดทุนที่ ทจ. 15/2565 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ต่อประชาชนเป็นการทั่วไปลงวันที่ 23 กันยายน พ.ศ. 2565 และข้อ 7 ประกอบภาคผนวก 2 ส่วนที่ 5 หุ้นกู้เพื่อการแปลงสินทรัพย์เป็นหลักทรัพย์ ในข้อ 7(2) แห่งประกาศคณะกรรมการกํากับตลาดทุน ที่ ทจ. 16/2565 เรื่อง การขออนุญาตและการอนุญาตให้เสนอขายตราสารหนี้ที่ออกใหม่ต่อบุคคลในวงจํากัด และการเสนอขายหุ้นกู้แปลงสภาพต่อบุคคลที่มีลักษณะเฉพาะ ลงวันที่ 23 กันยายน พ.ศ. 2565 สํานักงานออกประกาศไว้ดังต่อไปนี้ ข้อ ๑ ประกาศนี้ให้ใช้บังคับตั้งแต่วันที่ 1 ตุลาคม พ.ศ. 2565 เป็นต้นไปข้อ ๒ ในประกาศนี้ "การจัดสรรกระแสรายรับ" หมายความว่า การจัดสรรรายได้ของนิติบุคคลเฉพาะกิจที่เกิดจากการรับโอนสินทรัพย์ที่เป็นสิทธิเรียกร้อง เพื่อการชําระคืนเงินต้นและดอกเบี้ย รวมถึงค่าใช้จ่ายอื่น ๆ ที่เกี่ยวข้องกับโครงการ "รายได้" หมายความว่า รายได้ตามงบกําไรขาดทุน ซึ่งรวมถึง รายได้จากเงินลงทุนในลูกหนี้ ดอกเบี้ยจากเงินลงทุนในสิทธิเรียกร้องในลูกหนี้ หรือค่าเช่ารับ "ค่าใช้จ่าย" หมายความว่า ค่าใช้จ่ายตามงบกําไรขาดทุน ซึ่งรวมถึง ดอกเบี้ยจ่าย ค่าเช่าจ่าย ต้นทุนในการดําเนินงาน หรือเงินสํารองค่าเผื่อหนี้สูญหรือหนี้สงสัยจะสูญตามที่กฎหมายกําหนด หมวด ๑ การจัดสรรกระแสรายรับตามโครงการ แปลงสินทรัพย์เป็นหลักทรัพย์ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๓ ให้นิติบุคคลเฉพาะกิจที่ได้รับยกเว้นภาษีเงินได้นิติบุคคล รายงานการจัดสรรกระแสรายรับต่อสํานักงานภายใน 3 เดือนนับแต่วันสิ้นสุดรอบระยะเวลาบัญชี ข้อ ๔ การจัดสรรกระแสรายรับของนิติบุคคลเฉพาะกิจจะต้องไม่ต่ํากว่าร้อยละ 70 ของรายได้เฉลี่ยตลอดอายุโครงการ และต้องไม่ต่ํากว่าร้อยละ 60 ของรายได้ในแต่ละปีบัญชีข้อ ๕ ในกรณีมีเหตุจําเป็นทําให้นิติบุคคลเฉพาะกิจไม่สามารถจัดสรรกระแสรายรับในแต่ละปีบัญชี ให้เป็นไปตามอัตราที่กําหนดไว้ในข้อ 4 ให้นิติบุคคลเฉพาะกิจยื่นขอผ่อนผันอัตราการจัดสรรกระแสรายรับต่อสํานักงานก่อนวันครบกําหนดเวลาที่ต้องรายงานการจัดสรรกระแสรายรับตามข้อ 3 โดยต้องแสดงเหตุผลและความจําเป็นในการขอผ่อนผัน และในกรณีที่สํานักงานเห็นว่ามีเหตุจําเป็นและสมควร สํานักงานอาจผ่อนผันอัตราการจัดสรรกระแสรายรับดังกล่าว โดยอาจกําหนดเงื่อนไขให้ผู้ได้รับการผ่อนผันต้องปฏิบัติด้วยก็ได้ หมวด ๒ รายงานการโอนสินทรัพย์และผลประโยชน์คงเหลือ ภายหลังการสิ้นสุดสถานะของนิติบุคคลเฉพาะกิจ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ข้อ ๖ ภายหลังการสิ้นสุดสถานะของนิติบุคคลเฉพาะกิจที่ได้รับยกเว้นภาษีเงินได้นิติบุคคลให้บุคคลดังกล่าวรายงานการโอนสินทรัพย์และผลประโยชน์คงเหลือให้แก่ผู้เสนอโครงการต่อสํานักงานภายใน 30 วันนับแต่วันสิ้นสุดสถานะของนิติบุคคลเฉพาะกิจ โดยแสดงรายละเอียดดังต่อไปนี้ (1) วันสิ้นสุดสถานะของนิติบุคคลเฉพาะกิจ (2) วันที่โอนสินทรัพย์และผลประโยชน์คงเหลือให้แก่ผู้เสนอโครงการ (3) รายละเอียดของสินทรัพย์และผลประโยชน์ที่โอน โดยระบุมูลค่าทางบัญชีของสินทรัพย์ จํานวนลูกหนี้ และมูลค่าทางบัญชีของผลประโยชน์ ในกรณีที่บุคคลตามวรรคหนึ่ง ไม่อาจโอนสินทรัพย์และผลประโยชน์คงเหลือให้แก่ผู้เสนอโครงการภายในกําหนดเวลาตามวรรคหนึ่ง ให้เพิ่มรายละเอียดดังนี้ไว้ในรายงานด้วย (1) รายละเอียดของสินทรัพย์และผลประโยชน์คงเหลือที่ยังไม่ได้โอน โดยระบุมูลค่าทางบัญชีของสินทรัพย์ จํานวนลูกหนี้ และมูลค่าทางบัญชีของผลประโยชน์ (2) เหตุผลและความจําเป็นที่ทําให้ไม่สามารถโอนสินทรัพย์และผลประโยชน์ดังกล่าวให้แก่ผู้เสนอโครงการได้ (3) แผนการดําเนินการกับสินทรัพย์และผลประโยชน์คงเหลือที่ยังไม่ได้โอนให้แก่ผู้เสนอโครงการ และระยะเวลาที่คาดว่าจะโอนได้ทั้งหมด รายงานตามข้อนี้ ให้ยื่นต่อกรมสรรพากรภายในกําหนดเวลาเดียวกันด้วย ข้อ ๗ ในกรณีมีเหตุจําเป็นทําให้บุคคลตามข้อ 6 ไม่สามารถโอนสินทรัพย์และ ผลประโยชน์คงเหลือให้แก่ผู้เสนอโครงการภายในกําหนดเวลา ให้บุคคลนั้นยื่นคําขอผ่อนผันกําหนด เวลาการโอนดังกล่าวต่อสํานักงานก่อนวันครบกําหนด โดยต้องแสดงให้ชัดเจนถึงเหตุผลและความจําเป็น ในการขอผ่อนผัน แผนการดําเนินการกับสินทรัพย์และผลประโยชน์คงเหลือที่ยังไม่ได้โอนให้แก่ผู้เสนอโครงการ รวมทั้งระยะเวลาที่คาดว่าจะโอนได้ทั้งหมด และในกรณีที่สํานักงานเห็นว่ามีเหตุอันจําเป็นและสมควร สํานักงานอาจผ่อนผันกําหนดเวลาการโอนดังกล่าวโดยอาจกําหนดเงื่อนไขให้ผู้ได้รับการผ่อนผันต้องปฏิบัติด้วยก็ได้ ผู้มีอํานาจลงนาม - ประกาศ ณ วันที่ 23 กันยายน พ.ศ. 2565 (นางสาวรื่นวดี สุวรรณมงคล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์